58. schôdza NR SR - 3.deň - B. popoludní 2
Dátum: 2022-02-23
Poslanec: Benčík, Ján (SaS)
Druh vystúpenia: Vystúpenie v rozprave

13. Pán predsedajúci, vážený pán minister, kolegyne, kolegovia, sociologička Soňa Szomolányi označila trojnásobného premiéra, dlhoročného predsedu strany SMER – SD a súčasného poslanca strany SMER – SD termínom ontologický pragmatik. Ontologický pragmatik je človek bez stáleho a reálneho hodnotového ukotvenia, človek, ktorý sa hlási vždy k tomu, čo považuje v konkrétnom čase a v konkrétnej situácii za pre neho výhodné, k tomu, čo mu pomôže priniesť reálny prospech. A tak bol pán Fico pred rokom 1989 snaživý mladý komunista, ktorý si udalosti, ktoré znamenali pre našu vlasť prechod od totality k demokracii, ani nevšimol a neskôr, keď to považoval v predvolebnej kampani za výhodné, bol birmovaný katolík. Pán Fico ako zakladateľ podnikateľského projektu skupiny oligarchov s názvom „Smer - Tretia cesta“, sa hlásil k politickému smerovaniu britského labouristického premiéra Tonyho Blaira, v súčasnosti však pózuje na fotografii so svojím hlavným adlatusom Ľubošom Blahom, ktorý jednu ruku, ktorá nikdy nepoznala, čo je to manuálna práca, revolučne zviera do chatrnej pästičky a v druhej drží darček od svojho principála, päťcípu červenú hviezdu s kosákom a kladivom. Pán Fico v minulosti urobil všetko možné aj nemožné, vrátane prijatia skupiny potenciálne nebezpečných teroristov z Guantánama kvôli spoločnej fotografii s americkým prezidentom Barackom Obamom a dnes nevie Spojeným štátom americkým prísť na meno. Pán Fico a jeho ľudia začali vyjednávanie o obrannej dohode s USA a obhajovať ju pred verejnosťou. Po zmene vládnej garnitúry a dotiahnutí zmluvy s ministrami Naďom a Korčokom do konečnej a pre Slovensko výhodnejšej podoby, akú predtým vyrokovala vláda Roberta Fica, a jej schválením v parlamente, hovorí o tých, ktorí svojimi hlasmi zmluvu v parlamente podporili ako vlastizradcoch a spolu s ďalšími politikmi aj kvázi politikmi burcuje verejnú mienku proti poslancom, ktorí za zmluvu hlasovali a ústami svojho tlampača Blahu vyzýva verejnosť, aby im to dala patrične najavo. Už tri dni sme v parlamente svedkami dobre premysleného predstavenia, v ktorom hrajú niekedy lepší, inokedy horší herci, najmä zo SMER-u a Kotlebovskej repliky, ktorá si hovorí Republika. Opakovane a do omrzenia sú tu čítané úryvky z odposluchu, kde sa medzi sebou neraz aj vulgárne vo svojej kancelárii rozprávajú vyšetrovatelia, ktorí vyšetrujú a stíhajú ľudí aj blízkych strane SMER. Ľudí, ktorí za to, akým spôsobom vykonávali im zverené funkcie, ako korupčne sa správali, reálne hrozí pobyt za mrežami. Vyšetrovatelia, ktorých nám pán Fico a jej verní prestavujú ako zloduchov a zločincov, nebodaj ako ľudí, ktorí poslušne iba vykonávajú príkazy a pokyny súčasnej vlády, sú však tí istí, ktorých v minulosti rozložili a dostali za mreže nebezpečné mafiánske skupiny, ktoré sa dopúšťali tých najzávažnejších trestných činov, vrátane vrážd. Slovník, ktorý používajú vo vzájomnom styku sa nám v odstupe nemusí páčiť. A už vôbec nie, hoci aj z kontextu vytrhnuté slová na adresu ženy. O tom nie je žiaden spor. Ale už aj pred dvoma tisíckami rokov povedal Nazaretský tým, ktorí chceli kameňovať ženu: Kto z vás je bez hriechu, nech prvý hodí do nej kameň. A ja som si istý, že v tejto sále nie je ani jeden muž a obávam sa, že ani žena, kto niekedy, čo aj v hneve, také slová nevyslovil. Konečne sa nebavíme o chovankách kláštornej školy, ani o starých pannách Klubu osamelých sŕdc seržanta Peppra z viktoriánskeho obdobia, ale o tvrdých chlapoch, ktorí roky denne zvádzali súboje s tými najodpornejšími zločincami a boli konfrontovaní s ich zločinmi. Pán Fico sa dlhodobo snaží verejnosti vnútiť skreslený a prevrátený obraz toho, čo sa na Slovensku deje po zmene vládnej garnitúry a rozdiel dáva za vinu v polícii a prokuratúre. Vyšetrovanie a procesy s vlastnými nominantmi, známymi a priateľmi a iba korektnosť mi bráni povedať, nebodaj spolupáchateľmi, interpretuje ako zmanipulované politické procesy, aké sa tu v réžii strany, ktorej bol kedysi členom, odohrávali v 50. rokoch. Spolupracujúci obvinení, tzv. kajúcnici, v ktorých sa možno pohlo svedomie alebo si iba pragmaticky spočítali, že podmienka je výhodnejšia ako tri roky v base alebo že lepšie je stráviť v base štyri roky ako trebárs dvanásť s označovaním za nebezpečných zločincov a odporných udavačov. Tí, o ktorých zločinoch spolupracujúci obvinení svedčia, sú naopak neviniatka, hrdinovia, bez bázne a hany, úbohé obete politického prenasledovania opozície. A viete, čo je na to najzábavnejšie? Aj jedni, aj druhí sú všetci nominanti, známi, či dokonca osobní priatelia Roberta Fica a ľudí z jeho strany SMER. A Robert Fico možno v strachu, že sa rozviaže jazyk aj ďalším, verejnosti mesiace, takmer denne na svojich tlačovkách vnucuje túto priam orwellovskú predstavu, kde je všetko na ruby. Dobrí sú zlí a zlí sú dobrí. Zločincami sú policajní vyšetrovatelia, prokurátori, nevinnými obeťami – skutoční zločinci. Spomeňme si na jednu takú tlačovku zo začiatku decembra 2020. Na fotografii vidíme uprostred Roberta Fica, po jeho pravici stojí bývalý minister a súčasný poslanec Ladislav Kamenický, po lavici snaživý a vždy ochotný zavďačiť sa šéfovi mladý Eričko Kaliňák. Scéna, kde v pozadí visia dva kožené, akože gestapácke, kabáty je starostlivo naaranžovaná. Tlač o, v tlačovke informuje – predseda opozičného SMER-u – SD Robert Fico podáva trestné oznámenie na prokurátorov Úradu špeciálnej prokuratúry Ondreja Repu a Michala Šúreka za spáchanie viacerých trestných činov. Zastupujúceho a špeciálneho prokurátora žiada, aby im okamžite pozastavil činnosť. Hovorí napríklad o vyhrážaní sa pracovníkovi Národnej kriminálnej agentúry, ktorý bol následne zadržaný. Išlo o vyšetrovateľa NAKA Mariána Kučerku. Fico na tlačovke ponúkol verejnosti verziu príbehu, kde mal byť zo strany prokurátora údajne vyvíjaný brutálny nátlak na tohoto vyšetrovateľa. Následne začiatkom júla 2021 informuje Denník SME, že policajt Kučerka sa ospravedlnil prokurátorom a k žiadnemu nátlaku reálne nedošlo. Plus jeden deň sa veci venoval podrobnejšie a priniesol správu, že bývalý príslušník Národnej kriminálnej agentúry Marián K., obvinený z kauzy Judáš a Očistec, poprel, že by bol naňho vyvíjaný zo strany prokurátorov Úradu špeciálnej prokuratúry nátlak. Zároveň sa prokurátorovi Michalovi Šúrekovi a Ondrejovi Repovi ospravedlnil: „Úprimne ľutujem, že som 16. novembra 2020 u notára spísal vyjadrenie o tom, že Michal Šúrek a Ondrej Repa, prokurátori Úradu špeciálnej prokuratúry, na mňa robili psychický a fyzický nátlak pri našom vzájomnom stretnutí 9. novembra 2020 na Úrade špeciálnej prokuratúry, keďže uvedené skutočnosti sa nezakladajú na pravde. Ospravedlňujem sa menovaným za svoje ľudské zlyhanie podmienené strachom o ďalší osud mojej osoby, keďže k žiadnemu nátlaku na moju osobu z ich strany nedošlo,“ uviedol Marián K. v ospravedlnení z 23. marca 2021. To iba tak na okraj toho, že v parlamente boli nútení počúvať tri dni a čo bolo určené skôr verejnosti ako nám, a preto tie sústavné žalostné vyčítavé povzdychy pána Fica, že miesta na balkóne určené novinárom sú prázdne a novinárov to vraj nezaujíma. A ja mám vážnu obavu, že aj to, čo sme tu hodiny počúvali, má v konečnom dôsledku rovnakú relevanciu ako tvrdenia poslanca Roberta Fica na tlačovke s gestapáckymi kabátmi v pozadí. Keďže tu poslanci SMER-u a úslužne im prisluhujúci poslanci s odpadlíckej Republiky, ktorí sa už očividne vidia po boku SMER-u vo vláde, do omrzenia čítali nejaké záznamy, prečítam niečo aj ja: Témou schôdze je odvolávania ministra vnútra. Ja vopred prehlasujem, že za návrh opozície na odvolanie ktoréhokoľvek člena vlády hlasovať nebudem, nech by už išlo o ktoréhokoľvek ministra či ministerku, pretože ak má nejaká koalícia fungovať, nemôžu jej členovia nikdy hlasovať v takejto veci s opozíciou. Využijem však takúto spoločnosť na to, aby som do pozornosti ministra vnútra dal nenávistné prejavy, ktoré sa šíria na sociálnych sieťach, pretože mám obavy z toho, aby sa násilie z virtuálnej reality sociálnych sietí neprenieslo do reality skutočnej, tak ako k tomu pri vraždách politikov už došlo vo viacerých krajinách. Považujem za dôležité predniesť to na tomto fóre preto, lebo na šírení nenávisti sa podieľajú najmä politici strán SMER – SD, Kotlebovci – Ľudová strana Naše Slovensko a kotlebovskí odpadlíci zo strany REPUBLIKA, aj politici mimoparlamentnej Komunistickej strany Slovenska. Zhrnul som ich v blogu s názvom Čas zvlčilosti – postaviť k múru a odstreliť ako prašivé svine, pričom tento názov perfídne zneužil na útoky voči mne poslanec Kočiš z Republiky, ktorý druhú časť titulku, ktorá citáciu o výroku jedného z priaznivcov poslanca Miroslava Suju na jeho stránke na facebooku prisúdil mne a stiahol ju k osobám na ilustrovanom obrázku v záhlaví blogu. Je to síce obvyklá a dávno známa manipulátorská, politická prax všetkých fašistov, nacistov a boľševikov, nie však preto o nič odpornejšia. Dovoľte teraz, aby som ministrovi vnútra pri tejto príležitosti dal do pozornosti tieto vyhrážky, ktoré na sociálnej sieti objavili pri podpísaní obrannej dohody s USA, a potom ako viacerí politici zverejnili zoznamy poslancov, vrátane miesta bydliska, ktorí za to hlasovali, a vyzývali svojich priaznivcov, aby im svoju nespokojnosť dali najavo. Poslanec Ľuboš Blaha 10. februára uverejnil status: „Toto je zoznam vlastizradcov, ktorí v parlamente hlasovali za americkú okupáciu Slovenskej republiky. Priatelia, prosím, šírte to, nech celé Slovensko pozná tváre tých, ktorí našej vlasti zobrali slobodu a suverenitu. Nech celé Slovensko vie, kde bývajú zradcovia, ktorí nás ženú do vojny proti bratskému ruskému národu. Nech celý národ vie, kto zapríčinil, že Američania môžu doviezť svoje armády, tanky i jadrové zbrane. Áno, patrí k tým aj farizej Boris Kollár, ktorý sa síce zdržal hlasovania, ale predtým zabezpečil, aby poslanci zo SME RODINA hlasovali za dohodu.“ A končí to výzvou: „Už naveky budú mať na čele vypálenú pečať hanby, ukážte na nich prstom, keď pôjdu ulicou vo vašom meste, nech vedia, že si nesú na čele biľag vlastizradcov. Mali by chodiť po kanáloch, americkí agenti. Zdieľajte, prosím.“ Nasleduje zoznam poslancov s miestom ich bydliska. Fanúšikovia pána Blahu okrem iného pod jeho príspevkom na facebooku napísali: Milan: „Iste aj v noci budú mať problémy v živote. Národ nezabúda.“ Ján: „Ešte jedna tam chybuje, zradkyňa Čaputová, bastardi vy...baní. Prašiaci prašiví, čas sa vám kráti... (Nezrozumiteľne vyslovené.) Fotografia kata so slučkou. Kandelábre po celom Slovensku čakajú, vrany budú mať čo žrať.“ Ľubo: „Ešte by som poprosil ich adresu, pán Blaha, vlastizrada národa sa neodpúšťa.“ Lukáš: „Verejná poprava ako v Číne za vlastizradu by naučila tých zapredancov, im ako odplata, ostatným ako výstraha.“ Branislav: „Národ nezabudne ani na vás a zubatá bude mať síce dosť práce, ale ona to zvládne.“ Rudolf: „Tak-tak, každému čo patrí. Obraz konopnej slučky so šibenicou.“ Bronislav: Ďalšia slučka na obrázku. Pavol: „Hajzli budú platiť aj s rodinami. Vlastizrada sa trestá hrdelnými trestami.“ Zuzana: Uverejňuje obrázok bilbordu s nakreslenou šibenicou, obesencom s menami Čaputová, Korčok, Naď. Oliver: „Dúfam, že potom bude pripravený pre nich poľný súd.“ Ľubomír: „Ku stene a bez pardonu ich zlikvidovať.“ Zdeněk: „Fakt ten zoznam uložím, majú sa na čo tešiť. Však príde odveta. Ďakujem za ten zoznam, tik-tak.“ Vladimír: „Dúfam, že sa všetci títo hajzlíci postavia pred tribunál za vlastizradu. Trest smrti.“ Ľubo: „Vlastizradcovia odvisnú do jedného a nepomôže im ani poslaneckého imunita. Čas sa kráti. (Zaznievanie gongu, reakcie z pléna.) Čo zasiali, to zožnú...“ (Prerušenie vystúpenia predsedajúcim.) Laurenčík, Milan, podpredseda NR SR 14. Pán poslanec, máte rozprávať hlasnejšie, lebo nepočujú. A do mikrofónu. Benčík, Ján, poslanec NR SR 15. Keď budú ticho, budú počuť. (Reakcie z pléna.) Ladislav: „Skončí ako Ceaušescu v Rumunsku. Boh im pomáhaj!“ (Reakcie z pléna. Ruch v sále.) Irena: „Vlastizradcovia končili v histórii na šibenici alebo na popravisku. Dúfam, že príde ten čas, keď sa história zopakuje.“ Boris: „Všetkých povešať.“ (Prerušenie vystúpenia predsedajúcim.) Laurenčík, Milan, podpredseda NR SR 16. Páni poslanci, prosím, kľud v sále! Nechajte pána poslanca, nech dokončí svoje vystúpenie. Benčík, Ján, poslanec NR SR 17. Keď tu mohol niekto tri dni čítať nejaké záznamy, tak ja tiež niečo môžem prečítať. (Ruch v sále.) Peter: Obrázok šibenice... (Prerušenie vystúpenia predsedajúcim.) Laurenčík, Milan, podpredseda NR SR 18. Pán poslanec, rozpráva k veci, on to na koniec povie. (Smiech v sále. Potlesk.) Benčík, Ján, poslanec NR SR 19. Ale viem, však schôdza je venovaná ministrovi vnútra, tak práve sa obraciam na neho, aby mal tieto veci k evidencii. (Reakcie z pléna.) Matej: „Verejne popraviť na šibenice alebo gilotíne na výstrahu.“ Béla: „Nuž, so slučkou na krku sa asi ťažko chodí po kanáli.“ Viktor: „Za vlastizradu dávali guľku alebo lano. Dúfame, že to bude aj u nás.“ Miro: „Môže na ne zabudnúť. Keď nastane deň zúčtovania ku...,“ no domyslime si. Katarína: „Vyje... napchali kapsy a Slovensko choď do...,“ nebudem to čítať. Peter: „Vymiškovať.“ Jozef: „Títo čo sú tam, by sa nemali cítiť na Slovensku v bezpečí.“ Henrieta: „Nebojte, ako v USA lietadlo letelo z Afganistanu, tak bude aj zo Slovenska.“ (Reakcie z pléna.) Ján: „Nahádzať do Dunaja bandu prašivú.“ Rastislav: „Už som si uložil zoznam poslancov, ktorí sa použije v deň zúčtovania.“ Daniel: „Aktuálna téma – obnoviť trest smrti.“ Zoznam zverejnil aj poslanec Marek Kotleba s textom: „Práve vlastizradní poslanci schválili okupačnú zmluvu s USA. Tu je zoznam ich mien a tvárí. Dobre si ich zapamätajte!“ Komentáre, z komentárov: Emil: „Treba ich postaviť pred súd za zradu Slovenska.“ Pavol: „Povešať.“ Ďalší Pavol: „Všetkých na elektrické kreslo.“ Predseda Republiky Milan Uhrík napísal: „Toto sú ich mená. Keď ich stretnete, tak im... poďakujte. Toto je tabuľa hanby, tabuľa poslancov bez chrbtovej kosti. Nezabudnime!“ Janka: „Mali by sme ich trestať hneď. Nie raz, najlepšie vidlami do Dunaja.“ Peter: „Utekať sa im nesmie dovoliť. Tu sa musia pred ľuďmi súdiť a trestať. Pozatvárať ich všetkých za vlastizradu na čele s Čaputovou, Naďom a Korčokom. Do basy s nimi a hneď.“ Janko: „A ich rodiny od detí, školiek, prácu, až po hrobové miesta zverejniť.“ Viliam: ... (Ruch v sále.) Oľga: „Nech budú riadne súdení a do poslednej bodky svoj trest odpykajú, zradcovia.“ Patrik: „Protesty sú na ho..., treba zobrať vidly a lopaty.“ Ján: „Všetci skončia na šibenici.“ Lenka: „Uzavrieť hranice, pochytať ich a právoplatne odsúdiť za vlastizradu na trest smrti.“ Peter: „Dúfam, že keď im skončí poslanecká imunita, tak im to bude zrátané ako bývalému rumunského prezidentovi alebo poslancom v Kórei.“ Martin: „Okamžite na všetkých podať trestné oznámenia za vlastizradu. Ak ich odsúdia, tak pekne každý po dvadsať rokov.“ Juraj: „Super, aspoň vieme, koho budeme vešať po prevrate.“ Miloš: „Stromy popri cestách čakajú.“ Milan: „Bez trestu smrti to už nepôjde. Iná cesta už neni.“ Róbert: „Jedine guľu do hlavy.“ Dušan: „Obesiť.“ Ľudovít: „Živých alebo mŕtvych.“ Radovan: „Každý jeden deň by na nich mali pľuť, hádzať do nich rajčiny a vajíčka.“ Peter: „Svine, dúfam, že pokapú ako potkany.“ Zdenko: „Prečo im ešte nehoria baráky?“ Dávid: „Nech skapú ku...“ Roland: „Stromov je dosť a lano sa nájde, svine.“ Roman: „Zahlušiť hrdzavou sekerou.“ Igor: „Šibenice im treba stavať.“ Anna: „Do basy s nima.“ Ivan: „Prečo poďakovať je..., poriadne poje... hlave!“ Marián: „Pri stretnutí im nabiť po papuli poriadne, aby nezabudli.“ Peter: „Zapredaných vlastizradcov treba bez milosti okamžite popraviť.“ Dušan: „Len kvôli tým vlastizradcom obnoviť trest smrti. Nič iné si nezaslúžia, aj rodinní príslušníci nech trpia.“ Milan Uhrík ešte raz zverejnil jeden k téme status a z komentárov opäť vyberáme: Miro: „Za vlastizradu tu je len jeden trest.“ Janka: „Už im lepí pri ri..., ale 50-tisíc strieborniakov, čo zapredanci, vraj, za to zradcovské hlasovanie dostali, by ich malo dostatočne hriať na duši, potkanov.“ Silvia: „Súd a doživotia za vlastizradu ich neminie.“ Artúr: „A to zďaleka nie je koniec. Prídu voľby a po voľbách lynč, všetkých smradov a vlastizradcov na Mierovom námestí v Bratislave budú vešať. Len chúdence ich deti, pre tých to bude zas šikana.“ Karol: „Veď to nie sú novinári, to sú špiny! A budú trpieť, už aby to bolo. Ale potom bez zľutovania, oni sú tiež bez zľutovania.“ Helena: „Nevidím tam tú k... z hradu, šup aj s ňou na bilbord.“ Peter: „Trebalo vtrhnúť do parlamentu a vyhádzať von oknom ako kedysi. Marek, obesiť všetkých do jedného.“ Juraj: „Zradcom patrí kandeláber!“ Milan: „Je čas s nimi sa vysporiadať po našom. Keď to nejde podobrotky, tak to pôjde pozlotky.“ Miroslav: „Za vlastizradu doživotie alebo trest smrti, nič menej. A plná konfiškácie všetkého majetku, ktorými rodiny disponujú. Ak Amerika rozpúta vojnu, títo vlastizradcovia budú za to niesť zodpovednosť.“ Timon: „Linharta treba zavesiť za va... hore ka...“ Zoltán: „Nezabúdajme na ruských agentov, oni vás nájdu aj v Amerike.“ Nejaký mor ho: „Tak im treba, čo chceli, to majú. Dúfam, že aspoň vybité okná, prerezané gumy, nočné návštevy.“ Pán Miroslav Suja napísal: „Poslancom, ktorí hlasovali za obrannú dohodu s USA, sa, vraj, vyhrážajú, pred ich domami sa organizujú protesty a potrebujú policajnú ochranu a za všetko, vraj, môže opozícia. Konajú v rozpore s požiadavkami ľudí a potom sa čudujú, že narazia na vlnu odporu. Čo iné mohli čakať, keď zradili Slovensko aj svojich vlastných voličov.“ Peter: „Ak stretnem koaličného politika, poslanca a to aj na komunálnej úrovni, tak mu z radosti napľujem do očí.“ Martin: „Ko... za..., do jedného múru postaviť.“ Bibiána: „Všetko dočasu.“ Radovan: „Musia sa báť po zvyšok svojho života. Musia zbytok života prežiť v strachu a verím, že to tak aj bude. Je super, že sa zverejnil ten zoznam, zoznam vlastizradcov, a za vlastizradu je iba jediný trest.“ Alexander: „Špini zapredané, visieť by mali. Za dva roky tu zničili a hlavne ľudí psychicky, hnusná zapredaná vláda na čele s jaternicou americkou, ale príde čas.“ Roman: „Tie špiny zapredané postaviť pred múr, ináč sa to nevyrieši.“ Róbert: „Čaputka skončí jak Mussolini.“ Miňo: „Zomrú.“ Jaroslav: „Pozabíjať ich je málo.“ Ján: „Nahádzať tie sračky do vody a utopiť jak krysy celý parlament zapredaný.“ Peter: „Treba ich obesiť.“ Richard: „Na zmrdi šibenice čeká a tí, co je chrání, by si měli uvědomit, že spoluvina je stejně trestní.“ Hana: „Konečne nech im tie domy aj podpália.“ Ľubica: „Treba ich povešať.“ Ján: „Však budete všetci tlieskať v Leopoldove, zradcovia Slovenska.“ Zvukár: „Tu pomôže len použiť silu a za pomoci armády a policajtov prevrat. Vládu zbaviť moci a po nej aj vymeniť prezidenta.“ Attila a tu je citát, ktorý pán Kočiš perfídne prisúdil mne: „Treba ich postaviť pred múr a odstreliť ich ako prašivé svine.“ Radoslav: „Som zvedavý na potlesk, keď vás budeme vešať, vy handry zapredané.“ Jaroslav: „Hnusní zradcovia národa, špini zapredané. Toto vám národ nikdy nezabudne. Vaše tváre, mená poznáme, budete tunelmi do konca života. Doživotie pre vás všetkých pre výstrahu iným, keby chceli zradiť tento štát.“ Pán Suja ešte následne zdieľal zoznam aktualít a prišli ďalšie komentáre. Ján: „Za vlastizradu je iba jeden trest a to postaviť k verejnému múru.“ Marek: „Aj na novinárov dôjde, aj vás dáme k múru.“ Róbert: „A čo čakali ku..., treba to postrieľať rad radom, svine fašistické.“ Ján: „Smrť zradcom Slovenskej republiky.“ Zorka: „Za 50-tisíc kto by nehlasoval. Sú to ľudia, ktorí ako kedysi hovorili starí rodičia, za peniaze kúpiš aj najhlúpejších. Akýsi ale škorpión, škoda, že kde bývam ja, tam žiadna sviňa nežije, ale ja si už nejakú nájdem.“ Poslanec Milan Mazurek: „Koaliční poslanci sa trasú strachom. Uvedomujete si vlastne, čoho ste sa dopustili? Som presvedčený, že ste spáchali vlastizradu. Teraz iba žnete, čo ste zasiali. Ľudia vás nenávidia, opovrhujú zradcami, ktorí predali ich vlasť americkej armáde. Dejiny si vás, 79 zradcov, navždy zapamätajú.“ (Reakcia z pléna.) Nie, nepoplietol. Vy ste tu tri dni, tri dni čítali nejaké veci, ja budem čítať hodinu. (Zaznievanie gongu. Prerušenie vystúpenia predsedajúcim.) Laurenčík, Milan, podpredseda NR SR 20. Prosím, páni poslanci, ukľudni sa! Nechajte, nech to pán Benčík prečíta, lebo mu to dám prečítať ešte raz. Benčík, Ján, poslanec NR SR 21. Gabriela: „Každému aspoň vlečku hnoja pred dvere alebo nim vytapetovať dom. Veď hnoj k hnoju.“ Ivet: „Bravó, lopatami a vidlami ich vyhádzať do kontajnerov, tam patrí odpad.“ Marek: „Nie protesty, ale vypáliť.“ Jarmila: „Je načase vypráskať tie svine zapredané zo Slovenska.“ Roman: „Pásku cez oči a postaviť k múru a postrieľať.“ Helena: „Alebo takto nemať zľutovanie.“ Obrázok požiaru. Pali: „300-tisíc bola cena vlastizradného hlasu.“ Janka: „Neskryjú sa, prašiny.“ Peter: „Vlastizradcov povešať, ak treba zmeniť zákon, tak ho zmeňme.“ Peter: „A teraz po jednom k múru, ale potichu, hajzlov tu nepotrebujeme.“ António: „Obesiť tie zapredané ku... lacným grošom. Nič iné si nezaslúžia.“ Martin: „Za vlastizradu nie basu, ale smrť.“ Viera: „Nikdy táto zgerba zapredaná s čiernymi dušami a krvavými peniazmi nebudú mať pokojný spánok až do smrti. A po nej budú zatratení.“ Radoslav: „Vôbec sa nebudem čudovať, ak im na ich skromné príbytky nahádžu Molotovove koktejlíky, a to že niekomu prepne, je viac ako isté.“ Iva: „Už aby tie nervy niekomu praskli, teším sa.“ Iveta: „Ukameňovanie je fajn.“ Tibor: „Raz sa ľuďom dostanú do rúk a potom budú ľutovať, že sa narodili.“ Ondrej: „Treba dať ľuďom zbrane a ísť na nich, na tú bandu americkú.“ Mazurek dal ešte jeden status po hlasovaní o referende: „Chceme sa ich zbaviť. Národ ich chce z parlamentu vykopať, lebo ho zradili“. Tibor: „Ďakujem, koľko chceš, ale keď ja toto čudo stretnem, poďakujem svojím spôsobom.“ Ján: „Celé zle, ešte budú plakať a utekať.“ Vlado: „Ja keby som ich stretol, tak by mali smolu všetci, aj tá čaptavá.“ Miro: „Prajem im dlhú pešiu cestu do gulagu o hlade a smäde.“ Martin: „Každému jednému odseknúť hlavu a tej našej topmodelke obidve ruky odseknúť.“ Juraj: „Mali by skončiť ako Benito Mussolini.“ Dani dodal: „Aj s rodinami, aby sa to už nemohlo ďalej kotiť.“ Peter: „Vystaviť na lampách.“ Stanislav: „Treba ich popraviť za velezradu.“ Patrik: „Vlastizrada sa trestá.“ Ešte som neskončil, netešte sa predčasne. Podpredseda komunistickej strany Jalal Suleiman pôvodom zo Sýrie uverejnil zoznam poslancov hlasujúcich za okupačnú zmluvu, dokonca zoradených podľa krajov a jeden kritický na prezidentku Zuzana Čaputovú. Tej sa aj ušlo u neho najviac. Ján napísal: „Prajeme jej, aby prvé znásilnenie devy americkými okupantmi, boli jej vlastné deti.“ Jozef: „Ale už ju nepotrebujú ani USA. Čo bude ďalej s ňou. Odstrelia ju už potom sami?“ Stanislav: „Suka prašivá, všivavá, zapredaná.“ Zlatka: „Rafinovaná žumpa ako nás oblafla, podpísala a odpísala našu krajinu.“ Sandrena: „Cynická zrúda.“ Rudolf: „Hovädo jedno sprosté.“ Róbert: „Zapredaná sviňa.“ Jaro: „To nie je suka, je ku..., ktorá vie, že tu žiť nebude.“ Jojka kvetinka: „Až jej pošle Voloďa na hrad riadenú strelu mnohonásobne silnejšiu, ako bola vypálená na Hirošimu o teplote 3 900 stupňov v obrovskej rýchlosti, nebude mať čas na nič a nebude sa musieť báť zomrieť. Kto seje vietor, musí čakať búrku. Panička skončí aj s celou Bratislavou, aj s jej širokánskym okolím a bude dokonané.“ Zuzana: „Aj ona pôjde tam, kde je Kukan a zanechá po sebe čiernu škvrnu v histórii.“ Vladimír: „Bola porušená ústava, zmluva bola neplatná a zrušená a Čaptavá skončí v base.“ Stanislav: „Dokedy tá nesvojprávna ku... ešte bude okupovať to miesto.“ Janka: „Za to by si zaslúžila vypáliť na čelo biľag zradcu, pečať hanby aj s ostatnými vlastizradcami, ale zrejme ho zdedila jej dcéra modelka.“ Mária: „Odsúdiť na doživotie a vyhostiť.“ Dlhoročný člen slovenských brancov Martin zverejnil opäť ten známy bilbord so šibenicou a obesencom s menami – Čaputová, Korčok, Naď. No a ostatným sa u pána Jalala Suleimana dostalo tiež. Mária napísala: „Vlastizrada a doživotie.“ Vlasta: „Zaslúžila si iba šibenicu, čím skôr, tým lepšie.“ Ďalšia Marta zverejnila fotografiu ministra Naďa aj s adresou a Silvia napísala: „Odje... aj s celou rodinou, nacistického smrada.“ Lilinka: „Všetkých poslať voňať fialky, ja tomu verím.“ Rudolf: „Na šibenici im bude fajn.“ Vojtech: obrázok šibenice s nápisom: „Trest za vlastizradu.“ Vladimír: „US ambasáda poslala týmto zradcom vraj 50 mil. dolárov a tie budú prerozdeľované zradcom. Vraj má SIS dôkazy.“ Erika: „Erik Kaliňák vo videu hovorí, že dostali na hlavu štvrť milióna.“ Ján: „Zradcovia a kolaboranti budú za toto postavení pred súd.“ Pavol: „Títo zapredaní hajzli budú platiť za vlastizradu, na to mandát nemajú – zrádzať Slovensko a ísť proti ľudu.“ Oblastný predseda Kotlebovej strany František: „Špiny zradcovské, raz budú stáť aj oni pred súdom.“ No, a takto by sme mohli pokračovať ďalej. Objavili sa, samozrejme, stránky, kde boli zverejnené aj komplet adresy. Objavili sa plagáty nalepené v obciach, kde bývajú jednotliví poslanci. Konali sa nejaké návštevy. A ja sa pýtam, vážení páni, zo SMER-u, Kotlebovej strany či jej repliky, kam chcete až zájsť a kde toto podľa vás môže skončiť. Ďakujem. (Potlesk.)